בעקבות המלחמה הפינית, עברה קוסאמו, כפינלנד כולה, לשליטת רוסיה, ב-1809. במהלך המחצית הראשונה של המאה ה-19 המשיכו תושבי העיר לסבול מרעב ומגפות, אך במחצית השנייה של המאה התאוששה, עם התפתחות תעשיית העץ באזור. מספר התושבים עלה לכ-7,000 ב-1886, 8,000 ב-1894 ו-10,500 ב-1910. בשנת 1868 קיבלה קוסאמו מעמד של עיר. לאחר עצמאות פינלנד ב-1917, נמתח הגבול בין רוסיה לפינלנד ממזרח לקוסאמו, והעיר נותקה הן מהיערות שעליהם התבססה כלכלתה והן משטחי המרעה של האיילים. כתחליף למקורות פרנסה אלה, שבו התושבים לעסוק בחקלאות.